পাঞ্জাব বিশ্ববিদ্যালয়, চণ্ডীগড়
পাঞ্জাব বিশ্ববিদ্যালয় ভারতের চণ্ডীগড়ে অবস্থিত একটি সরকারি বিশ্ববিদ্যালয়। ১৮৮২ সালে লাহোরে এটি ইউনিভার্সিটি অফ পাঞ্জাব নামে প্রতিষ্ঠিত হয়, কিন্তু ১৯৪৭ সালে ভারত বিভাগের পরে, বিশ্ববিদ্যালয়টি ভারত ও পাকিস্তানের মধ্যে বিভক্ত হয় এবং সেই বছরে ভারতের পাঞ্জাবে, পাঞ্জাব বিশ্ববিদ্যালয় নামে পুনঃপ্রতিষ্ঠিত হয়। চণ্ডীগড়ে অবস্থিত মূল ক্যাম্পাসে এই বিশ্ববিদ্যালয়টিতে ৭৮ টি শিক্ষণ ও গবেষণা বিভাগ এবং অধ্যাপনা ও গবেষণার জন্য ১৫ টি কেন্দ্র রয়েছে। পাঞ্জাব রাজ্যের আটটি জেলা এবং চণ্ডীগড়ের কেন্দ্রশাসিত অঞ্চল জুড়ে বিশ্ববিদ্যালয়টির ১৮৮ টি অনুমোদিত কলেজ রয়েছে, পাঞ্জাব রাজ্যের মুক্তসার, লুধিয়ানা এবং হোশিয়ারপুর শহরে আঞ্চলিক কেন্দ্র রয়েছে। এটি ভারতের সর্বাধিক উচ্চমানের বিশ্ববিদ্যালয়গুলির মধ্যে একটি। ক্যাম্পাসটি আবাসিক এবং এটি চণ্ডীগড় শহরের ১৪ ও ২৫ সেক্টরের ৫৫০ একর (২.২ বর্গ কিমি) জুড়ে রয়েছে। প্রধান প্রশাসনিক ও একাডেমিক ভবনগুলি স্বাস্থ্যকেন্দ্র, একটি স্পোর্টস কমপ্লেক্স, ছাত্রাবাস এবং আবাসিক আবাসনের পাশে ১৪ নম্বর সেক্টরে অবস্থিত।